CHO ปันผลเป็นหุ้น 10:1 พร้อมเงินสด เล็งออกหุ้นกู้วงเงินไม่เกิน 1 พันลบ.
CHO ปันผลเป็นหุ้น 10:1 พร้อมเงินสด เล็งออกหุ้นกู้วงเงินไม่เกิน 1 พันลบ.
23 ก.พ. 2559

บริษัท ช.ทวี ดอลลาเซียน จำกัด (มหาชน) หรือ CHO ประกาศจ่ายเงินปันผลจากกำไรสะสม โดยแบ่งเป็นจ่ายปันผลเป็นหุ้นในอัตรา 10 หุ้นเดิมต่อ 1 หุ้นปันผล และจ่ายปันผลเป็นเงินสดในอัตรา 0.0058 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผล ในวันที่ 27 เม.ย. 2559 และกำหนดจ่ายเงินปันผลในวันที่ 19 พ.ค. 2559
นอกจากนี้ ที่ประชุมคณะกรรมการบริษัท เห็นชอบการเพิ่มทุนจดทะเบียน โดยออกหุ้นสามัญเพิ่มทุนไม่เกินสิทธิในการรับหุ้นปันผลและรองรับการปรับสิทธิใบสำคัญแสดงสิทธิที่จะซื้อหุ้นสามัญของบริษัทรุ่นที่ 1 (CHO-W1) มูลค่าที่ตราไว้หุ้นละ 0.25 บาท และให้เสนอต่อที่ประชุมสามัญผู้ถือหุ้นประจำปี 2559 เพื่อพิจารณาอนุมัติต่อไป
รวมถึงมีมติอนุมัติการออกหุ้นกู้ เพื่อใช้ในการดำเนินงานของบริษัท โดยมีมูลค่ารวมของหุ้นกู้ที่ยังไม่ไถ่ถอน ณ ขณะใดขณะหนึ่ง กำหนดไว้ไม่เกิน 1 พันล้านบาท หรือในสกุลเงินอื่นในอัตราที่เทียบเท่า สำหรับหุ้นกู้ระยะสั้นไม่เกิน 270 วัน และหุ้นกู้ระยะยาวไม่เกิน 10 ปี          
ขณะเดียวกันคณะกรรมการบริษัทยังอนุมัติให้มีการเปลี่ยนชื่อบริษัท โดยให้เป็นอำนาจของคณะกรรมการบริหารในการร่วมกันพิจารณาคัดเลือกชื่อใหม่ของบริษัท แทนชื่อเดิมเพื่อให้สอดคล้องและแสดงถึงความหลากหลายด้านนวัตกรรมและผลิตภัณฑ์ สินค้าต่างๆของบริษัท ให้จดจำได้ง่าย และให้เสนอที่ประชุมผู้ถือหุ้นพิจารณาอนุมัติตามระเบียบต่อไป